**Проект**

**Наредба за изменение и допълнение на Наредба № 2 от 15 март 2002 г. за условията и реда за утвърждаване на транспортни схеми и за осъществяване на обществени превози на пътници с автобуси (обн., ДВ, бр. 32 от 2002 г., изм. и доп., бр. 32 от 2003 г., бр. 45 от 2006 г. и бр. 44 от 2011 г.)**

**§ 1.** В чл. 5 се правят следните изменения и допълнения:

1. Създава се нова т. 3:

„3. междуобластна;“.

**2.** Досегашната т. 3 става т. 4.

**§ 2.** В чл. 6 се правят следните изменения и допълнения:

1. В ал. 1 след думата „областните“ се поставя запетая и се добавя „междуобластната“.
2. В ал. 3 се добавя изречение пето „Комисията приема решение за транспортна необходимост от предлаганата нова линия или нов курс по съществуваща линия при резултат от проучването на пътникопотока над 50 на сто.“.

**§ 3.** В чл. 6а се правят следните изменения и допълнения:

1. В ал. 3, т. 2 след думата „за“ се добавя „междуобластната транспортна схема и“.
2. В ал. 5 след думите „ал. 1“ се добавя “и закриването на спирки по съществуващо маршрутно разписание“.
3. Създава се ал. 6:

„(6) Оттегляне на съгласуването за спирка по маршрута на автобусна линия може да бъде направено чрез писмено уведомление от общината на чиято територия се намира спирката до органа, утвърдил маршрутното разписание, като корекцията се извършва след изтичане на срока на договора за възлагане на разписанието.“.

**§ 4.** Създава се чл. 8а:

„Чл. 8а. При разработването на общинските транспортни схеми се осигурява свързаност на всяко населено място в общината до общинския център, освен ако такава връзка не се извършва чрез обслужването му от автобусна линия от областната транспортна схема.“.

**§ 5.** Създава се чл. 11а:

„Чл. 11а. (1) Междуобластната транспортна схема включва автобусните линии, свързващи населени места от две съседни области, които не правят връзка между двата областни центъра.

(2) Междуобластната транспортна схема се утвърждава от министъра на транспорта, информационните технологии и съобщенията по реда на чл. 12.“

**§ 6.** Вчл. 12 се правят следните изменения и допълнения:

1. Алинея 1 се изменя така:

„(1) Републиканската транспортна схема включва междуселищни автобусни линии, свързващи:

1. областни центрове от две и повече области;
2. общински център с население над 30 000 жители, регистрирани по настоящ адрес в него и областен център от друга област, която не е съседна. В този случай като междинни спирки по линиите се допускат всички населени места с изключение на такива, които са областни центрове;
3. областен или общински център с население над 30 000 жители, регистрирани по настоящ адрес в него и населено място, което е курортен център, независимо от броя на жителите му по настоящ адрес. В този случай линиите са сезонни за периода на активния туристически сезон в зависимост от вида на курорта – зимен или летен.“.

**2.** В ал. 8 след думите „ал. 1“ се добавя „и закриването на спирки по съществуващи маршрутни разписания, при които предложенията се изпращат от кмета на общината възложител на превозите“.

**§ 7**. В чл. 13 след думата републиканската се добавя „и междуобластната транспортни схеми се“ и думите „транспортна схема комисията по чл. 12, ал. 4“ се заличават.

**§ 8.** В чл. 14 се правят следните допълнения:

1. В ал. 1 след думата „републиканската“ се поставя запетая и се добавя „междуобластната“.
2. В ал. 2 след думата „областните“ се поставя запетая и се добавя „междуобластната“.

**§ 9.** В чл. 15 се правят следните изменения и допълнения:

1. В ал. 1 думите „кметът на съответната община“ се заменят с „общинският съвет“
2. В ал. 4:

**а)** създава се нова т. 3:

„3. от междуобластната транспортна схема;“

**б)** досегашните т. 3 и т. 4 стават съответно т. 4 и т. 5.

**§ 10.** В чл. 16, ал. 4 се правят следните изменения и допълнения:

1. Думите „двете крайни спирки“ се заменят със „спирките“.
2. В т. 2 след думата „областните“ се поставя запетая и се добавя „междуобластната“.

**§ 11.** В чл. 16а след думата „областните“ се поставя запетая и се добавя „междуобластната“.

**§ 12.** В чл. 16б се правят следните изменения:

1. Алинея 2 се отменя.
2. В ал. 4, т. 4 се отменя.

**§ 13.** В чл. 16в се правят следните изменения и допълнения:

1. Алинея 1 се изменя така:

„(1) По решение на общинския съвет, кметът на общината възлага превозите по автобусни линии след проведена процедура по Закона за концесиите или Закона за обществените поръчки и в съответствие с Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/96 и (ЕИО) № 1107/70 на Съвета (L 315/1 от 3 декември 2007 г.) в зависимост от разполагаемите финансови средства и възможностите за прехвърляне на оперативния риск на икономически оператор. Когато превозите по автобусни линии се възлагат, без да се прехвърля оперативният риск на икономическия оператор, възлагането се извършва по реда на Закона за обществените поръчки. Когато оперативният риск се прехвърля на икономическия оператор, превозите се възлагат при условията и по реда на Закона за концесиите в съответствие с чл. 4 от Регламент (ЕО) № 1370/2007.“.

**2.** Създава се нова ал. 2:

„(2) Условията за възлагане задължително включват:

1. посочване на маршрутното разписание и ясно определяне на задълженията за извършване на обществена услуга на лицето по чл. 2;

2. изчерпателно определяне по прозрачен начин така, че да се предотврати свръхкомпенсиране, на:

а) параметрите, въз основа на които се изчислява компенсацията, ако има такава;

б) естеството и обема на предоставените изключителни права, ако има такива;

3. определяне на механизмите за разпределение на разходите, свързани с предоставяне на услугите; тези разходи могат да включват разходите за персонал, енергия, пътни такси, превозни средства, необходими за извършване на услугата, както и фиксирани разходи и подходяща възвръщаемост на капитала;

4. механизмите за разпределяне на приходите от продажба на билети, които могат или да останат у лицето по чл. 2, или да бъдат изплатени на възложителя или поделени между тях;

5. норми и изисквания към качеството на услугата, ако има такива;

6. дали се допускат подизпълнители и какъв е максимално допустимият процент от стойността или обема на услугата в съответствие с изискванията на Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета;

7. градските и междуселищните линии и курсовете по тях, които ще бъдат обявени за изпълнение с автобуси за превози на лица с увреждания и лица с намалена подвижност. Съответствието с изискването към оборудването на автобусите за превоз на лица с увреждания и лица с намалена подвижност се доказва по реда на Наредба № 60 от 24 април 2009 г. за одобряване типа на нови моторни превозни средства и техните ремаркета и Наредба № Н-3 от 18 февруари 2013 г. за изменение в конструкцията на регистрираните пътни превозни средства и индивидуално одобряване на пътни превозни средства, регистрирани извън държавите - членки на Европейския съюз, или друга държава - страна по Споразумението за Европейското икономическо пространство.

8. изискване за притежаване на лиценз за извършване на обществен превоз на пътници, като при прекратяване на правата, произтичащи от лиценза на превозвача, договорът за възлагане на превозите на пътници по автобусни линии се прекратява от кмета без предизвестие.“

**3.** Досегашната ал. 2 става ал. 3.

**4.** Създават се ал. 4, 5, 6, 7 и 8:

„(4) За осигуряване на превозите по цялата утвърдена транспортна схема при обявяване на съответната процедура по ал. 1 общините извършват:

1. комбиниране на ефективни с неефективни линии (курсове);

2. комбиниране на автобусни линии (курсове) от различни транспортни схеми (общинска, областна, междуобластна и републиканска);

3. насочване на автобусите за превоз на не повече от 22 пътници по междуселищните автобусни линии с малък пътникопоток.

(5) Общинските съвети определят градските и междуселищните линии и курсовете по тях, които ще бъдат обявени за изпълнение с автобуси за превози на лица с увреждания и лица с намалена подвижност, при спазване на норматив за относителен дял на тези курсове, както следва:

а) за превози по градски линии – 35 % от общия брой курсове;

б) за превози по междуселищни линии – 35 % от общия брой курсове по линиите от общинската, областната, междуобластната и републиканската транспортни схеми от квотата на общината.

(6) В градовете с население над 100 хил. жители се определят най-малко по една основна и по една допълнителна линия, превозите по които се изпълняват изцяло с автобуси за превоз на лица с увреждания и лица с намалена подвижност.

(7) Общият брой на автобусите за превоз на лица с увреждания и лица с намалена подвижност при изпълнение на курсовете по линиите по ал. 7 е най-малко 10 % от всички автобуси за превоз по основните и допълнителните линии.

(8) Вземането на решение от общинските съвети за възлагане на превозите по маршрутни разписания от съществуващи автобусни линии, както и откриването на процедура по възлагане започва най-късно 6 месеца преди изтичането на срока на договорите, с които е възложено изпълнението на превозите, а когато договорите са прекратени по съответния ред – не по-късно от шест месеца от датата, на която са прекратени.“.

**§ 14.** В чл. 16г се правят следните изменения и допълнения:

1. Алинея 1 се изменя така:

„(1) По решение на общинския съвет, кметът на съответната община може чрез пряко възлагане и при спазване на условията на чл. 16в, ал. 2 да сключи договор с лице по чл. 2 само, ако лицето е вътрешен оператор и при условие, че общината предоставя интегрирани обществени услуги за пътнически превоз. Обявление за взетото решение се публикува в един местен и един национален ежедневник, а, когато на територията на общината не се издава нито един ежедневник – в друг местен вестник“.

**2.** Алинея 2 се изменя така:

„(2) Договорът по ал. 1 задължително включва условията по чл. 16в, ал. 2.“

**3.** Вал. 3 думите „ал. 2, т. 2, буква „а“ се заменят с „чл. 16в, ал. 2, т. 2, буква „а“.

**4.** В ал. 4 думите „уведомяването му за заповедта по чл. 26, ал. 1, съответно – от“ се заличават.

**§ 15.** В чл. 16д се правят следните изменения и допълнения:

1. В ал. 5, т. 2 думите „конкурс или“ се заличават и след думата услуга се добавя „по реда на Закона за обществените поръчки или Закона за концесиите“.
2. В ал. 6 след думата „компетентен“ се добавя „да разреши на кмета на общината“ и се добавя изречение второ „В решението на областния управител се определя редът по който ще се възложи превозната услуга през разрешения период на спешна мярка – пряко възлагане, удължаване на срока на обществената поръчка за услуги или налагане на задължение за извършване на обществени услуги.“
3. В ал. 7 след думата ежедневник се поставя запетая и се добавя „а когато на територията на общината не се издава нито един ежедневник – в друг местен вестник“.

**§ 16.** В чл. 16е, ал. 1 думите „чл. 16г“ се заменят с „чл. 16в“.

**§ 17.** В чл. 16ж, ал. 1 думите „Всеки общински съвет, възложил“ се заменят с „Кметът на всяка община, възложил по решение на общинския съвет“ и думите „пар. 2“ се заменят с „параграф 1“.

**§ 18.** Създава се чл. 16з:

„Чл. 16з. (1) На закриване от компетентния за съответната транспортна схема орган подлежат маршрутни разписания, за които:

1. общинският съвет не е взел решение по чл. 16в, ал. 1 в срок до 6 месеца от датата на утвърждаване на разписанието – за маршрутни разписания по нови автобусни линии и нови курсове по съществуващи автобусни линии;
2. общинският съвет не е взел решение при условията и в срока по чл. 16в, ал. 8;
3. не е имало кандидати или когато явилите се кандидати не отговарят на предварително обявените условия при две последователно проведени процедури за възлагане на превози.

(2) Кметът на съответната община уведомява компетентния за съответната транспортна схема орган в едномесечен срок от изтичането на сроковете по ал. 1.“.

**§ 19.** Раздел II от глава втора се отменя.

**§ 20.** В чл. 30 се правят следните изменения и допълнения:

1. В т. 3 думата „гаража“ се заменя с „експлоатационния център“.
2. Точка 5 се изменя така:

„5. да осигурява издаването на необходимите превозни документи съгласно чл. 39, ал. 1 от Закона за автомобилните превози – по редовна тарифа, включително безплатни или по намалени цени за категориите пътници, имащи това право, дадено им с нормативен акт, освен в случаите по чл. 36, ал. 4 от същия закон.“.

1. В т. 11 след думите „Регламент (ЕО) № 561/2006“ запетаята се заличава и думите „Регламент (ЕИО) 3821/85 и AETR“ се заменят с „и Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт (OB, L 60/1 от 28 февруари 2014 г.)“.

**§ 21.** В чл. 33 се правят следните изменения и допълнения:

1. Точка 3 се изменя така:

„3. да притежава валидно удостоверение за психологическа годност по смисъла на наредбата по чл. 152, ал. 1, т. 2 от Закона за движението по пътищата;“.

1. Точка 4 се изменя така:

„4. да притежава валидна карта за квалификация на водача по смисъла на наредбата по чл. 7б, ал. 5 от Закона за автомобилните превози.“.

**§ 22.** В чл. 37, т. 3 след думата „областните“ се поставя запетая и се добавя „междуобластната“.

**§ 23.** В чл. 40, ал. 1 се правят следните изменения и допълнения:

**1.** Точка 3 се изменя така:

„3. удостоверение за техническа изправност, част I, буква А и част II и знак за периодичен преглед за проверка на техническата изправност на ППС“

**2.** Създава се т. 10:

„10. удостоверение за психологическа годност.“

**§ 24.** В чл. 41 се правят следните изменения:

**1.** В ал. 1 след думите „линията е“ се добавя „градска –“.

**2.** В ал. 2 изречение второ думата „пред“ се заменя със „зад“.

**3.** В ал. 3, т. 2 думата „пред“ се заменя със „зад“.

**4.** Създава се ал. 4:

„(4) Табели не се поставят, в случай че автобусите разполагат с електронни информационни табла, на които и изписана необходимата информация по ал. 1.“

**§ 25.** В параграф 1 от допълнителните разпоредби се правят следните изменения и допълнения:

1. В т. 9 думите „определено маршрутно разписание“ се заменят с „определена автобусна линия“ и думите „това разписание“ се заменят с „тази линия“.
2. Създава се т. 15:

„15.„Интегрирани обществени услуги за пътнически превоз“ означава взаимосвързани превозни услуги в рамките на определен географски район, които ползват единно информационно обслужване, система за билети и разписание.“.

**ПРЕХОДНИ И ЗАКЛЮЧИТЕЛНИ РАЗПОРЕДБИ:**

**§ 26.** „Маршрутните разписания по автобусни линии от републиканската транспортна схема, които са възложени или за които има приключила процедура за възлагането им преди влизането в сила на тази наредба остават действащи в досегашния си вид до изтичане на срока на договорите им.“.

**§ 27.** „Утвърдените маршрутни разписания по автобусни линии от републиканската транспортна схема, които отговарят на разпоредбата на чл. 17, ал. 9 от Закона за автомобилните превози запазват валидността си и се считат за утвърдени от междуобластната транспортна схема.“.

**Росен Желязков**

*Министър на транспорта,*

*информационните технологии и съобщенията*